Ehdotus NEUVOSTON PÄÄTÖS matkustajarekisteritietojen käyttöä ja siirtämistä Yhdysvaltojen sisäisen turvallisuuden ministeriölle koskevan Amerikan yhdysvaltojen ja Euroopan unionin sopimuksen allekirjoittamisesta /* KOM/2011/0805 lopullinen - 2011/0383 (NLE) */





PERUSTELUT Yhdysvaltojen lainsäädännössä annetaan sen sisäisen turvallisuuden ministeriölle valtuudet pyytää kaikkia lentoyhtiöitä, jotka harjoittavat matkustajaliikennettä Yhdysvaltoihin ja Yhdysvalloista, antamaan sille sähköinen pääsy matkustajarekisteritietoihin eli PNR-tietoihin ennen matkustajan saapumista Yhdysvaltoihin tai ennen tämän poistumista Yhdysvalloista. Yhdysvaltojen viranomaisten vaatimukset perustuvat Yhdysvaltojen säädöskokoelman 49 osaston 44909 pykälän c momentin 3 kohtaan ja sen täytäntöönpanosäännöksiin (Code of Federal Regulations -säännöstön 19 osaston 122 pykälän 49 momentin b kohtaan). Lainsäädännön tarkoituksena on saada matkustajien PNR-tiedot sähköisesti ennen lennon saapumista ja tällä tavoin parantaa huomattavasti sisäisen turvallisuuden ministeriön valmiuksia arvioida matkustajiin liittyvät riskit etukäteen tehokkaasti ja tuloksellisesti sekä helpottaa vilpittömässä mielessä tapahtuvaa matkustusta parantaen siten Yhdysvaltojen turvallisuutta. Sopimuksella edistetään kansainvälistä poliisiyhteistyötä ja oikeudellista yhteistyötä: PNR-tiedoista peräisin olevat analyyttiset tiedot siirretään Yhdysvalloista jäsenvaltioiden toimivaltaisille viranomaisille sekä Europolille ja Eurojustille näiden toimivallan mukaisesti. PNR-tiedoilla tarkoitetaan kunkin matkustajan matkustajatiedot sisältävää rekisteriä, jossa on kaikki ne tiedot, joita lentoyhtiöt tarvitsevat varausten käsittelyyn ja valvontaan. Lentoyhtiöillä on velvollisuus antaa sisäisen turvallisuuden ministeriölle pääsy tiettyihin PNR-tietoihin, jotka sisältyvät lentoyhtiön automaattiseen varausjärjestelmään ja lähtöselvitysjärjestelmään. EU:n tietosuojalainsäädännön mukaan EU:sta lähtevää lentoliikennettä harjoittavat eurooppalaiset ja muut lentoyhtiöt eivät saa siirtää ilman asianmukaisia takeita matkustajien PNR-tietoja sellaisille kolmansille maille, jotka eivät takaa henkilötietojen riittävää suojaa. Tarvitaan ratkaisu, jolla muodostetaan oikeusperusta PNR-tietojen siirtämiselle EU:sta Yhdysvaltoihin, vältetään lentoliikenteenharjoittajiin kohdistuva oikeudellinen epävarmuus ja samalla tunnustetaan, että PNR-tietojen käyttö on tärkeä ja välttämätön osa terrorismin ja muun vakavan kansainvälisen rikollisuuden torjuntaa. Kyseistä ratkaisua olisi lisäksi sovellettava yhdenmukaisesti koko Euroopan unionissa lentoliikenteenharjoittajien oikeusvarmuuden turvaamiseksi sekä henkilötietojen suojaa ja fyysistä turvallisuutta koskevien yksilön oikeuksien varmistamiseksi. Euroopan unioni allekirjoitti vuonna 2007 Yhdysvaltojen kanssa PNR-tietojen siirtämistä ja käsittelyä koskevan sopimuksen, joka perustuu sisäisen turvallisuuden ministeriön sitoumuksiin sen oman PNR-ohjelman soveltamisessa[1]. Lissabonin sopimuksen tultua voimaan ja odotettaessa sopimuksen tekemistä neuvosto lähetti Yhdysvaltojen kanssa neuvotellun vuoden 2007 sopimuksen Euroopan parlamentille, jotta se antaisi suostumuksensa sopimuksen tekemiseen. Euroopan parlamentti antoi päätöslauselman[2], jolla se lykkäsi äänestystä sopimuksen hyväksymisestä ja pyysi sopimuksen neuvottelemista uudelleen tiettyjen kriteerien perusteella. Vuoden 2007 sopimusta oli tarkoitus soveltaa väliaikaisesti, kunnes sopimus on neuvoteltu uudelleen. Komissio antoi 21. syyskuuta 2010 neuvostolle suosituksen valtuuksien antamisesta neuvottelujen aloittamiselle Euroopan unionin ja Amerikan yhdysvaltojen välisestä sopimuksesta, joka koskee matkustajarekisteritietojen käyttöä ja siirtämistä terrorismin ja muun vakavan kansainvälisen rikollisuuden estämiseksi ja torjumiseksi. Euroopan parlamentti antoi 11. marraskuuta 2010 päätöslauselman, joka koski komission suositusta neuvostolle valtuuksien antamisesta aloittaa neuvottelut. Neuvosto antoi 2. joulukuuta 2010 päätöksen, jolla se valtuutti komission aloittamaan neuvottelut Euroopan unionin puolesta, sekä neuvotteluohjeet. Sopimuspuolten neuvottelujen tuloksena sopimus parafoitiin 17. marraskuuta 2011. Sopimuksessa otetaan huomioon matkustajarekisteritietojen (PNR) siirtoa kolmansiin maihin koskevasta kokonaisvaltaisesta lähestymistavasta annettu komission tiedonanto[3], ja siinä noudatetaan kyseisessä tiedonannossa vahvistettuja yleisiä kriteereitä ja neuvoston antamia neuvotteluohjeita. PNR-tiedot ovat osoittautuneet erittäin tärkeäksi välineeksi terrorismin ja vakavan rikollisuuden torjumisessa. Sopimukseen sisältyy useita merkittäviä suojatoimia niiden henkilöiden suojaksi, joiden tietoja siirretään ja käytetään. Ennen kaikkea PNR-tietojen käsittely on tiukasti rajattu terrorismirikosten ja vakavan kansainvälisen rikollisuuden ehkäisemiseen, havaitsemiseen, tutkimiseen ja niistä syytteeseen panemiseen. PNR-tietoja saa säilyttää rajoitetun ajan: niitä voidaan käyttää lyhyemmän aikaa vakavan kansainvälisen rikollisuuden torjumiseen ja pitempään terrorismin torjumiseen. Lisäksi matkustajan tunnistamisen mahdollistavat tiedot erotetaan PNR-tiedoista kuuden kuukauden säilytysajan jälkeen. Yksilöille annetaan oikeus saada tietoja, korjata niitä, hakea muutosta ja saada lisätietoa. Tiedonsiirtomenetelmä on tavallisesti tarjontamenetelmä (push-menetelmä), jota kaikkien liikenteenharjoittajien on noudatettava kahden vuoden kuluessa sopimuksen voimaantulosta. Arkaluonteisia tietoja käytetään ainoastaan erittäin poikkeuksellisissa tapauksissa, ja tiedot hävitetään nopeasti. Näiden sääntöjen noudattamista tarkastavat ja valvovat itsenäisesti useat yksityisyyden suojasta vastaavat ministeriöiden virkamiehet sekä sisäisen turvallisuuden ministeriön ylitarkastajan virasto, yleinen tarkastusvirasto ja Yhdysvaltojen kongressi. Euroopan unionin toiminnasta tehdyn sopimuksen 218 artiklan 5 kohdassa määrätään, että neuvosto antaa luvan kansainvälisten sopimusten allekirjoittamiseen. Tämän vuoksi komissio ehdottaa, että neuvosto tekee päätöksen, jossa se antaa luvan allekirjoittaa matkustajarekisteritietojen käyttöä ja siirtämistä Yhdysvaltojen sisäisen turvallisuuden ministeriölle koskevan Amerikan yhdysvaltojen ja Euroopan unionin sopimuksen. 2011/0383 (NLE) Ehdotus NEUVOSTON PÄÄTÖS matkustajarekisteritietojen käyttöä ja siirtämistä Yhdysvaltojen sisäisen turvallisuuden ministeriölle koskevan Amerikan yhdysvaltojen ja Euroopan unionin sopimuksen allekirjoittamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 82 artiklan 1 kohdan d alakohdan ja 87 artiklan 2 kohdan a alakohdan yhdessä sen 218 artiklan 5 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Neuvosto antoi 2 päivänä joulukuuta 2010 päätöksen, jolla komissio valtuutettiin aloittamaan Euroopan unionin puolesta neuvottelut Euroopan unionin ja Amerikan Yhdysvaltojen välillä matkustajarekisteritietojen eli PNR-tietojen siirtämisestä ja käytöstä terrorismin ja muun vakavan kansainvälisen rikollisuuden ehkäisemiseksi ja torjumiseksi, sekä neuvotteluohjeet. (2) Sopimus on neuvoteltu. Neuvottelut saatettiin tuloksekkaasti päätökseen parafoimalla sopimus. (3) Sopimus olisi allekirjoitettava sillä varauksella, että se tehdään lopullisesti myöhemmin. (4) Sopimuksessa kunnioitetaan perusoikeuksia ja noudatetaan varsinkin Euroopan unionin perusoikeuskirjassa tunnustettuja periaatteita, erityisesti perusoikeuskirjan 7 artiklassa tunnustettua oikeutta nauttia yksityis- ja perhe-elämän kunnioitusta, perusoikeuskirjan 8 artiklassa tunnustettua oikeutta henkilötietojen suojaan ja perusoikeuskirjan 47 artiklassa tunnustettua oikeutta tehokkaisiin oikeussuojakeinoihin ja puolueettomaan tuomioistuimeen. Tätä sopimusta olisi sovellettava kyseisten oikeuksien ja periaatteiden mukaisesti. (5) [Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevan 3 artiklan mukaisesti Yhdistynyt kuningaskunta ja Irlanti osallistuvat tämän päätöksen antamiseen.] (6) Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemaa koskevassa pöytäkirjassa N:o 22 olevan 1 ja 2 artiklan mukaisesti Tanska ei osallistu tämän päätöksen antamiseen eikä sopimus sido Tanskaa eikä sitä sovelleta Tanskaan, ON HYVÄKSYNYT TÄMÄN PÄÄTÖKSEN: 1 artikla Hyväksytään matkustajarekisteritietojen käyttöä ja siirtämistä Yhdysvaltojen sisäisen turvallisuuden ministeriölle koskevan Amerikan yhdysvaltojen ja Euroopan unionin sopimuksen allekirjoittaminen sillä varauksella, että mainittu sopimus tehdään lopullisesti myöhemmin. Allekirjoitettavan sopimuksen teksti on tämän päätöksen liitteenä. Komissio valtuutetaan nimeämään henkilöt, joilla on valtuudet allekirjoittaa sopimus sillä varauksella, että sopimus tehdään. 2 artikla Hyväksytään Euroopan unionin julistus matkustajarekisteritietojen käytöstä ja siirtämisestä Yhdysvaltojen sisäisen turvallisuuden ministeriölle tehdyn sopimuksen, jäljempänä ’sopimus’, 17 ja 23 artiklaan liittyvistä velvoitteistaan. Julistuksen teksti on tämän päätöksen liitteenä. 3 artikla Tämä päätös tulee voimaan päivänä, jona se annetaan. Tehty Brysselissä Neuvoston puolesta Puheenjohtaja LIITE I AMERIKAN YHDYSVALTOJEN JA EUROOPAN UNIONIN SOPIMUS MATKUSTAJAREKISTERITIETOJEN KÄYTÖSTÄ JA SIIRTÄMISESTÄ YHDYSVALTOJEN SISÄISEN TURVALLISUUDEN MINISTERIÖLLE AMERIKAN YHDYSVALLAT sekä EUROOPAN UNIONI, jäljempänä ’sopimuspuolet’, jotka HALUAVAT estää ja torjua tehokkaasti terrorismia ja vakavaa kansainvälistä rikollisuutta suojellakseen kumpikin demokraattista yhteiskuntaansa ja yhteisiä arvojaan, HALUAVAT tehostaa ja edistää sopimuspuolten välistä yhteistyötä transatlanttisen kumppanuuden hengessä, TUNNUSTAVAT valtioiden oikeuden ja velvollisuuden varmistaa kansalaistensa turvallisuus ja suojella rajojaan sekä ovat tietoisia kaikkien kansojen velvollisuudesta suojella elämää ja yleistä turvallisuutta mukaan luettuina matkustajia kansainvälisessä liikenteessä, OVAT VAKUUTTUNEITA siitä, että tiedonvaihto on olennainen osa terrorismin ja vakavan kansainvälisen rikollisuuden torjuntaa ja että tässä yhteydessä matkustajarekisteritietojen (PNR-tiedot) käsittely ja käyttö on välttämätön keino sellaisen tiedon hankintaan, jota ei voida saada muilla tavoin, PYRKIVÄT MÄÄRÄTIETOISESTI ehkäisemään ja torjumaan terrorismia ja kansainvälistä rikollisuutta kunnioittaen samalla perusoikeuksia ja -vapauksia sekä tunnustaen yksityisyyden ja henkilötietojen suojelun merkityksen, OTTAVAT HUOMIOON kansainväliset asiakirjat, Yhdysvaltojen lait ja säännökset, joiden nojalla kaikkien kansainvälistä matkustajaliikennettä Yhdysvaltoihin tai Yhdysvalloista harjoittavien lentoyhtiöiden on saatettava sisäisen turvallisuuden ministeriön käyttöön PNR-tiedot, jotka on kerätty ja tallennettu lentoyhtiön automaattisiin varaus- ja lähtöselvitysjärjestelmiin, sekä vastaavat Euroopan unionissa, jäljempänä ’EU’, täytäntöönpannut tai -pantavat vaatimukset, PANEVAT MERKILLE, että sisäisen turvallisuuden ministeriö käsittelee ja käyttää tämän sopimuksen mukaisesti PNR-tietoja terrorismirikosten ja kansainvälisen rikollisuuden estämiseksi, havaitsemiseksi, tutkimiseksi ja niistä syytteeseen panemiseksi noudattaen suojatoimia yksityisyyden ja henkilötietojen suojaamiseksi, KOROSTAVAT sen merkitystä, että kansainvälisen poliisiyhteistyön ja oikeudellisen yhteistyön edistämiseksi Yhdysvallat jakaa PNR-tiedot ja niistä peräisin olevat olennaiset ja asianmukaiset analyyttiset tiedot EU:n jäsenvaltioiden toimivaltaisten poliisi- ja oikeusviranomaisten sekä Europolin tai Eurojustin kanssa, TUNNUSTAVAT molempien sopimuspuolten lainsäädännössä ja perustamisasiakirjoissa ilmenevät pitkät yksityisyyden kunnioittamisen perinteet, OTTAVAT HUOMIOON Euroopan unionista tehdyn sopimuksen 6 artiklan mukaiset EU:n sitoumukset, jotka koskevat perusoikeuksien kunnioittamista, Euroopan unionin toiminnasta tehdyn sopimuksen 16 artiklassa vahvistetun oikeuden yksityisyyden suojaan henkilötietojen käsittelyssä sekä suhteellisuus- ja tarpeellisuusperiaatteet, jotka koskevat ihmisoikeuksien ja perusvapauksien suojaamiseksi tehdyn eurooppalaisen yleissopimuksen 8 artiklassa, yksilöiden suojelua henkilötietojen automaattisessa tietojenkäsittelyssä koskevassa Euroopan neuvoston yleissopimuksessa N:o 108 ja sen lisäpöytäkirjassa N:o 181 ja Euroopan unionin perusoikeuskirjan 7 ja 8 artiklassa vahvistettua oikeutta nauttia yksityis- ja perhe-elämän kunnioitusta, yksityisyyden kunnioitusta sekä oikeutta henkilötietojen suojaan, OTTAVAT HUOMIOON, että sisäisen turvallisuuden ministeriöllä on tällä hetkellä yksilön yksityisyyden suojelemiseksi ja tietojen eheyden varmistamiseksi luotettavat menettelyt mukaan luettuina fyysiset turvatoimet, tietoihin pääsyn valvonta, tietojen eriyttäminen ja salaaminen, tarkastusvalmiudet ja tehokkaat vastuuvelvollisuusjärjestelyt, TUNNUSTAVAT, että tietojen laatu, tarkkuus, eheys ja turvallisuus on tärkeää turvata, ja määrittelevät tarvittavan vastuuvelvollisuuden sen varmistamiseksi, että näitä periaatteita noudatetaan, PANEVAT MERKILLE erityisesti avoimuusperiaatteen ja eri keinot, joilla Yhdysvallat varmistaa, että matkustajat, joiden PNR-tietoja sisäisen turvallisuuden ministeriö kerää, saavat tietoa PNR-tietojen tarpeellisuudesta ja niiden käytöstä, TUNNUSTAVAT MYÖS, että PNR-tietojen kerääminen ja analysointi on välttämätöntä, jotta sisäisen turvallisuuden ministeriö voi suorittaa rajaturvallisuustehtäväänsä huolehtien samalla, että PNR-tietojen keruu ja käyttö pysyy asianmukaisella ja tarkoitukseensa välttämättömällä tasolla, TUNNUSTAVAT, että tämä sopimus ja sen täytäntöönpano huomioon ottaen sisäisen turvallisuuden ministeriön katsotaan tarjoavan riittävän tietosuojan sille toimitettujen PNR-tietojen käsittelyssä ja käytössä, OTTAVAT HUOMIOON, että Yhdysvallat ja Euroopan unioni ovat sitoutuneet huolehtimaan rikollisuutta ja terrorismia torjuessaan korkeatasoisesta henkilötietojen suojasta ja aikovat päättäväisesti ja ripeästi päästä sopuun rikollisuuden ja terrorismin torjunnan yhteydessä vaihdettujen henkilötietojen kattavasta suojelusta yhteisiä päämääriä edistäen, TUNNUSTAVAT sopimuspuolten vuosina 2004 ja 2007 tekemien, PNR-tietojen siirtämistä koskevien sopimusten myönteiset yhteiset tarkastelut vuosina 2005 ja 2010, PANEVAT MERKILLE, että sopimuspuolille ja Euroopan unionin jäsenvaltioille on eduksi vaihtaa tietoja tämän sopimuksen asianomaisten artiklojen mukaisesta PNR-tietojen siirtotavasta ja PNR-tietojen siirtämisestä edelleen, ja panevat lisäksi merkille, että Euroopan unionille on eduksi, että tämä tapahtuu sopimuksessa määrätyn kuulemis- ja tarkastelumenettelyn yhteydessä, VAHVISTAVAT, ettei tämä sopimus muodosta ennakkotapausta millekään muulle tulevalle sopimuspuolten väliselle tai jommankumman sopimuspuolen ja jonkin muun osapuolen väliselle järjestelylle, joka koskee PNR-tietojen tai muiden tietojen käsittelyä, käyttöä tai siirtoa tai tietosuojaa, TUNNUSTAVAT asiaan liittyvät suhteellisuus-, merkityksellisyys- ja tarpeellisuusperiaatteet, jotka muodostavat tämän sopimuksen ja sen täytäntöönpanon perustan Euroopan unionissa ja Yhdysvalloissa, sekä OTTAVAT HUOMIOON sopimuspuolten mahdollisuuden jatkaa keskustelua meriliikenteeseen liittyvien PNR-tietojen siirrosta, SOPIVAT SEURAAVAA: I luku Yleiset määräykset 1 artikla Tarkoitus 1. Tämän sopimuksen tarkoitus on varmistaa turvallisuus ja suojella elämää ja yleistä turvallisuutta. 2. Tämän vuoksi sopimuksessa määritellään sopimuspuolten velvollisuudet, jotka liittyvät PNR-tietojen siirtämistä, käsittelyä, käyttämistä ja suojelemista määrittäviin ehtoihin. 2 artikla Soveltamisala 1. Kansainvälisen siviili-ilmailujärjestön ohjeiden mukaisesti PNR-tiedoilla tarkoitetaan lentoliikenteenharjoittajien tai niiden valtuuttamien edustajien perustamia ja niiden varausjärjestelmiin, lähtöselvitysjärjestelmiin tai vastaaviin samaan tarkoitukseen tarkoitettuihin järjestelmiin, jäljempänä ’varausjärjestelmät’, sisältyviä tiedostoja jokaisesta matkasta, jonka jokin matkustaja on varannut tai joka on varattu hänen puolestaan. Tarkemmin PNR-tiedoilla tarkoitetaan tässä sopimuksessa tietoja, jotka luetellaan tämän sopimuksen liitteessä. 2. Tätä sopimusta sovelletaan liikenteenharjoittajiin, jotka suorittavat matkustajalentoja Euroopan unionin ja Yhdysvaltojen välillä. 3. Sopimusta sovelletaan myös liikenteenharjoittajiin, jotka on rekisteröity tai jotka tallentavat tietoja Euroopan unionissa ja suorittavat matkustajalentoja Yhdysvaltoihin tai Yhdysvalloista. 3 artikla PNR-tietojen luovuttaminen Sopimuspuolet sopivat, että liikenteenharjoittajat toimittavat varausjärjestelmiinsä sisältyvät PNR-tiedot Yhdysvaltojen sisäisen turvallisuuden ministeriölle sen normien edellyttämällä tavalla ja mukaisesti sekä tätä sopimusta noudattaen. Jos liikenteenharjoittajien toimittamiin PNR-tietoihin sisältyy muita tietoja kuin tämän sopimuksen liitteessä luetellut tiedot, sisäisen turvallisuuden ministeriö poistaa tällaiset tiedot heti ne saatuaan. 4 artikla PNR-tietojen käyttö 1. Yhdysvallat kerää, käyttää ja käsittelee PNR-tietoja estääkseen, havaitakseen, tutkiakseen ja niistä syytteeseen pannakseen (a) terrorismirikoksia ja niihin liittyviä rikoksia, mukaan lukien i. toimet, 1. joihin liittyy väkivallanteko tai teko, joka on vaaraksi ihmishengelle, omaisuudelle tai infrastruktuurille, sekä 2. joiden tavoitteena vaikuttaa olevan a. siviiliväestön pelottelu tai pakottaminen, b. valtion hallituksen politiikkaan vaikuttaminen pelottelulla tai pakottamisella, tai c. valtion hallituksen toimintaan vaikuttaminen joukkotuhonnalla tai murhalla, sieppauksella tai panttivangiksi ottamisella; ii. toimet, jotka ovat sovellettavien terrorismia koskevien kansainvälisten yleissopimusten ja pöytäkirjojen soveltamisalaan kuuluvia rikoksia ja niissä sellaisiksi määriteltyjä; iii. varojen tarjoaminen tai kerääminen millä tahansa keinoin joko suoraan tai välillisesti siinä tarkoituksessa, että kyseiset varat tai osa niistä olisi käytettävä jonkin i tai ii luetelmakohdassa tarkoitetun teon toteuttamiseen, tai tietäen, että kyseiset varat tai osa niistä käytetään tällaiseen tarkoitukseen; iv. yritykset toteuttaa jokin i, ii tai iii luetelmakohdassa tarkoitetuista teoista; v. osallistuminen avunantajana johonkin i, ii tai iii luetelmakohdassa tarkoitetuista teoista; vi. jonkin i, ii tai iii luetelmakohdassa tarkoitetun teon organisointi tai muiden johtaminen sellaisen toteuttamisessa; vii. jonkin i, ii tai iii luetelmakohdassa tarkoitetun teon edistäminen jollain muulla tavalla; viii. uhkaaminen i luetelmakohdassa tarkoitetulla teolla olosuhteissa, jotka tekevät uhkauksesta uskottavan; (b) muita rikoksia, joista on rangaistuksena vähintään kolme vuotta vankeutta ja jotka ovat luonteeltaan kansainvälisiä. Rikos katsotaan luonteeltaan kansainväliseksi erityisesti jos i. se on tehty useammassa kuin yhdessä valtiossa; ii. se on tehty yhdessä valtiossa, mutta huomattava osa sen valmistelusta, suunnittelusta, johtamisesta tai valvonnasta tapahtuu toisessa valtiossa; iii. se on tehty yhdessä valtiossa, mutta siihen on osallistunut järjestäytynyt rikollisryhmä, joka harjoittaa rikollista toimintaa useammassa kuin yhdessä valtiossa; iv. se on tehty yhdessä valtiossa, mutta sillä on huomattavia vaikutuksia toisessa valtiossa; tai v. se on tehty yhdessä valtiossa ja sen tekijä on toisessa valtiossa tai aikoo matkustaa toiseen valtioon. 2. PNR-tietoja voidaan käyttää ja käsitellä tapauskohtaisesti, jos se on välttämätöntä vakavan uhkan torjumiseksi ja henkilön elintärkeiden etujen suojaamiseksi, tai tuomioistuimen määräyksestä. 3. Sisäisen turvallisuuden ministeriö voi käyttää ja käsitellä PNR-tietoja yksilöidäkseen henkilöitä, joita kuulustellaan tai tutkitaan tarkemmin heidän saapuessaan Yhdysvaltoihin tai poistuessaan sieltä tai joita voi olla aiheellista tutkia tarkemmin. 4. Tämän artiklan 1, 2 ja 3 kohta eivät rajoita kansallista lainvalvontaa, tuomiovaltaa tai menettelyjä, jos PNR-tietojen käytön ja käsittelyn yhteydessä havaitaan muita lain rikkomuksia tai viitteitä sellaisista. II luku PNR-tietojen käyttöön sovellettavat suojatoimet 5 artikla Tietoturva 1. Sisäisen turvallisuuden ministeriö varmistaa, että PNR-tietoihin sisältyvien henkilötietojen suojelemiseksi tahattomalta, laittomalta tai luvattomalta tuhoamiselta, hukkaamiselta, paljastamiselta, muuttamiselta, tietoihin pääsyltä, käsittelyltä tai käytöltä noudatetaan asianmukaisia teknisiä toimenpiteitä ja järjestelyjä. 2. Sisäisen turvallisuuden ministeriö käyttää asianmukaista tekniikkaa varmistaakseen tietosuojan ja -turvan sekä tietojen luottamuksellisuuden ja eheyden. Se varmistaa erityisesti, että (a) sovelletaan toimivaltaisten viranomaisten tunnustamia salaus-, luvananto- ja dokumentointimenettelyjä. Erityisesti pääsy PNR-tietoihin on suojattava ja rajoitettava siihen erikseen valtuutetuille virkamiehille; (b) PNR-tietoja säilytetään suojatussa fyysisessä ympäristössä, ja ne suojataan turvajärjestelyillä fyysisen tunkeutumisen varalta; ja (c) on olemassa mekanismit sen varmistamiseksi, että PNR-tietohaut suoritetaan 4 artiklan mukaisesti. 3. Jos yksityisyyttä loukataan (esimerkiksi luvaton tietoihin pääsy tai tietojen paljastaminen), sisäisen turvallisuuden ministeriö toteuttaa kohtuulliset toimenpiteet ilmoittaakseen asiasta tarpeen mukaan henkilöille, joita asia koskee, lievittääkseen luvattomasta henkilötietojen paljastamisesta koituvan vahingon riskiä sekä toteuttaakseen teknisesti toteuttamiskelpoisia korjaustoimenpiteitä. 4. Sisäisen turvallisuuden ministeriö ilmoittaa tämän sopimuksen soveltamisalan puitteissa ilman tarpeettomia viivytyksiä toimivaltaisille eurooppalaisille viranomaisille merkittävistä yksityisyyden loukkauksista, jotka koskevat EU:n kansalaisten tai EU:n alueella asuvien PNR-tietoja ja jotka johtuvat tietojen tahattomasta tai laittomasta tuhoamisesta tai tahattomasta hukkaamisesta, muuttamisesta, luvattomasta paljastamisesta tai saataville asettamisesta tai muusta laittomasta käsittelystä tai käytöstä. 5. Yhdysvallat vahvistaa, että Yhdysvaltojen lainsäädäntö sisältää tehokkaita hallinnollisia, siviili- ja rikosoikeudellisia toimenpiteitä yksityisyyden loukkauksien varalta. Sisäisen turvallisuuden ministeriö voi toteuttaa aiheellisia kurinpitotoimia sellaisia henkilöitä kohtaan, jotka ovat vastuussa tällaisista yksityisyyden loukkauksista, kuten evätä pääsyn järjestelmään, antaa virallisen huomautuksen, alentaa henkilön arvoa tai vapauttaa tehtävästä määräajaksi tai pysyvästi. 6. Sisäisen turvallisuuden ministeriö säilyttää lokitiedot tai dokumentoi kaiken PNR-tietoihin pääsyn ja tietojen käsittelyn ja käytön. Lokitietoja tai dokumentointitietoja käytetään ainoastaan valvontaan, tarkastukseen ja järjestelmien ylläpitoon tai muuten lain edellyttämällä tavalla. 6 artikla Arkaluonteiset tiedot 1. Kun matkustajasta kerätyt PNR-tiedot sisältävät arkaluonteisia tietoja (esim. henkilötietoja tai tietoja, joista käyvät ilmi rotu tai etninen alkuperä, poliittiset mielipiteet, uskonnollinen tai filosofinen vakaumus tai ammattiyhdistyksen jäsenyys, tai tietoja henkilön terveydentilasta tai sukupuolielämästä), sisäisen turvallisuuden ministeriö käyttää automaattisia järjestelmiä, jotka suodattavat ja salaavat arkaluonteiset tiedot. Sisäisen turvallisuuden ministeriö ei myöskään enempää käsittele tai käytä tällaisia tietoja muuten kuin tämän artiklan 3 ja 4 kohdan mukaisesti. 2. Sisäisen turvallisuuden ministeriö antaa Euroopan komissiolle 90 päivän kuluessa tämän sopimuksen voimaantulosta luettelon tunnuksista ja nimikkeistä, joilla eritellään poissuodatettavat arkaluonteiset tiedot. 3. Pääsy arkaluonteisiin tietoihin ja niiden käsittely ja käyttö sallitaan poikkeuksellisissa olosuhteissa, joissa henkilön elämä saattaa olla vaarassa tai vakavasti uhattuna. Näihin tietoihin pääsee ainoastaan rajoittavien menettelyjen mukaisesti sisäisen turvallisuuden ministeriön ylemmän tason johtajan tapauskohtaisella luvalla. 4. Sisäisen turvallisuuden ministeriö poistaa arkaluonteiset tiedot lopullisesti 30 päivän kuluessa tällaisia tietoja sisältäneiden PNR-tietojen viimeisestä vastaanottopäivästä. Arkaluonteisia tietoja voidaan kuitenkin säilyttää Yhdysvaltojen lainsäädännössä säädetyn ajan jotakin tiettyä tutkimusta, syytteeseenpanoa tai seuraamusten täytäntöönpanoa varten. 7 artikla Automaattiset yksittäispäätökset Yhdysvallat ei tee päätöksiä, joilla on merkittäviä kielteisiä vaikutuksia henkilöiden laillisiin etuihin, yksinomaan PNR-tietojen automaattisen käsittelyn ja käytön perusteella. 8 artikla Tietojen säilyttäminen 1. Sisäisen turvallisuuden ministeriö säilyttää PNR-tiedot aktiivisessa tietokannassa enintään viisi vuotta. Kuuden ensimmäisen säilytyskuukauden kuluttua PNR-tiedoista erotetaan tunnistamisen mahdollistavat tiedot, ja tiedot häivytetään tämän artiklan 2 kohdan mukaisesti. Tähän aktiiviseen tietokantaan pääsevät ainoastaan tietyt erikseen valtuutetut virkamiehet, ellei tässä sopimuksessa muuta sallita. 2. Tunnistamisen mahdollistavien tietojen erottamiseksi henkilön tunnistamisen mahdollistavat tiedot häivytetään seuraavista PNR-tiedoista: (a) nimi (nimet); (b) muut PNR-tiedoissa olevat nimet; (c) kaikki käytettävissä olevat yhteystiedot (mukaan lukien tietojen lähde); (d) yleiset merkinnät, mukaan lukien tiedot muista palveluista (OSI), tiedot erityispalveluista (SSI) ja tiedot erityispalvelua koskevista pyynnöistä (SSR); ja (e) kerätyt APIS-järjestelmän (Advance Passenger Information System) tiedot. 3. Aktiivisen ajanjakson jälkeen PNR-tiedot siirretään passiiviseen tietokantaan enintään kymmeneksi vuodeksi. Passiivista tietokantaa valvotaan vielä tarkemmin, pääsy siihen on vielä harvemmilla henkilöillä ja pääsyä edeltävän hyväksynnän valvonta tapahtuu korkeammalla tasolla. Passiivisessa tietokannassa tunnistamisen mahdollistavia tietoja ei liitetä takaisin PNR-tietoihin muutoin kuin lainvalvontatoimien yhteydessä ja ainoastaan johonkin tiettyyn asiaan, uhkaan tai riskiin liittyen. Passiivisessa tietokannassa tunnistamisen mahdollistavat tiedot voidaan liittää takaisin PNR-tietoihin 4 artiklan 1 kohdan b alakohdassa tarkoitetuista syistä enintään viideksi vuodeksi. 4. Passiivisen ajanjakson jälkeen säilytettävät tiedot on tehtävä täysin nimettömiksi poistamalla kaikki sellaiset tiedot, joiden perusteella PNR-tiedon kohteena oleva matkustaja voidaan tunnistaa, ilman mahdollisuutta tunnistamisen mahdollistavien tietojen liittämiseen takaisin. 5. Yksittäiseen tapaukseen tai tutkimukseen liittyvät tiedot voidaan säilyttää aktiivitietokannassa, kunnes tapaus tai tutkimus arkistoidaan. Tämä kohta ei vaikuta yksittäisiä tutkimus- tai syytteeseenpanoasiakirjoja koskeviin tietojen säilytysvaatimuksiin. 6. Sopimuspuolet sopivat tarkastelevansa 23 artiklan 1 kohdassa määrätyn arvioinnin yhteydessä tarvetta säilyttää tiedot kymmenen vuotta passiivisessa tietokannassa. 9 artikla Syrjintäkielto Yhdysvallat varmistaa, että tämän sopimuksen mukaiseen PNR-tietojen käsittelyyn ja käyttöön sovellettavia suojatoimia sovelletaan tasapuolisesti kaikkiin matkustajiin ilman lainvastaista syrjintää. 10 artikla Avoimuus 1. Sisäisen turvallisuuden ministeriö antaa matkustajille tietoa PNR-tietojen käytöstä ja käsittelystä seuraavia kanavia käyttäen: (a) ilmoitukset Yhdysvaltojen virallisessa lehdessä (Federal Register); (b) ilmoitukset ministeriön verkkosivuilla; (c) maininnat, joita liikenteenharjoittajat voivat sisällyttää kuljetussopimuksiin; (d) perustuslain edellyttämä raportointi kongressille; ja (e) muut mahdollisesti tarjoutuvat soveltuvat tavat. 2. Sisäisen turvallisuuden ministeriö julkaisee ja antaa EU:lle mahdollista julkaisemista varten tiedot menetelmistä ja toimintatavoista, jotka koskevat tietojen saantia, korjaamista tai oikaisua sekä muutoksenhakukeinoja. 3. Sopimuspuolet tekevät yhteistyötä lentoliikennealan kanssa varmistaakseen, että matkustajille ilmoitetaan varaushetkellä sisäisen turvallisuuden ministeriön harjoittaman PNR-tietojen keräämisen, käsittelemisen ja käyttämisen tarkoituksesta sekä tietojen pyytämisestä, korjaamisesta ja muutoksenhakukeinoista. 11 artikla Yksityishenkilöiden tiedonsaanti 1. Tiedonvapauslain (Freedom of Information Act) säännösten mukaisesti yksityishenkilöillä on kansalaisuudestaan, alkuperämaastaan tai asuinpaikastaan riippumatta oikeus pyytää itseään koskevat PNR-tiedot sisäisen turvallisuuden ministeriöltä. Sisäisen turvallisuuden ministeriö antaa kyseiset PNR-tiedot viipymättä, jollei tämän artiklan 2 ja 3 kohdan määräysten soveltamisesta muuta johdu. 2. PNR-tietojen sisällön paljastamiseen saatetaan Yhdysvaltojen lainsäädännön nojalla soveltaa kohtuullisia laillisia rajoituksia, jotka saattavat olla välttämättömiä yksityisyydensuojan, kansallisen turvallisuuden ja lainvalvonnan kannalta arkaluonteisten tietojen suojelemiseksi. 3. Jos tietoja kieltäydytään luovuttamasta tai niiden saantia rajoitetaan, tästä on ilmoitettava viipymättä kirjallisesti pyynnön esittäneelle henkilölle. Ilmoituksessa on mainittava oikeusperusta, jonka nojalla tietojen luovuttamisesta kieltäydytään, ja siinä on esitettävä Yhdysvaltojen lainsäädännön mukaiset muutoksenhakukeinot. 4. Sisäisen turvallisuuden ministeriö ei luovuta PNR-tietoja yleisölle lukuun ottamatta henkilöä, jonka PNR-tietoja on käsitelty ja käytetty, tai tämän edustajaa taikka Yhdysvaltojen lainsäädännön edellyttämiä tapauksia. 12 artikla Yksityishenkilöiden korjaus- ja oikaisukeinot 1. Yksityishenkilöllä on kansalaisuudestaan, alkuperämaastaan tai asuinpaikastaan riippumatta oikeus pyytää, että sisäisen turvallisuuden ministeriö korjaa tai oikaisee hänen PNR-tietojaan tässä sopimuksessa määriteltyjen menettelyjen mukaisesti, mukaan luettuna mahdollisuus tietojen poistamiseen tai suojaamiseen. 2. Sisäisen turvallisuuden ministeriö ilmoittaa ilman tarpeetonta viivytystä pyynnön esittäneelle henkilölle kirjallisesti päätöksestään, korjaako tai oikaiseeko se kyseisiä PNR-tietoja. 3. Jos tietoja kieltäydytään korjaamasta tai oikaisemasta kokonaan tai osittain, tästä on ilmoitettava viipymättä kirjallisesti pyynnön esittäneelle henkilölle. Ilmoituksessa on mainittava oikeusperusta, jonka nojalla toimenpiteestä kieltäydytään kokonaan tai osittain, ja siinä on esitettävä Yhdysvaltojen lainsäädännön mukaiset muutoksenhakukeinot. 13 artikla Yksityishenkilöiden muutoksenhakukeinot 1. Yksityishenkilöllä, jonka henkilötietoja on käsitelty ja käytetty tämän sopimuksen vastaisella tavalla, on kansalaisuudestaan, alkuperämaastaan tai asuinpaikastaan riippumatta oikeus hakea hallinnollisesti ja oikeudellisesti muutosta Yhdysvaltojen lainsäädännön mukaisella tavalla. 2. Kenellä tahansa on oikeus pyrkiä hallinnollisesti kiistämään sisäisen turvallisuuden ministeriön päätökset, jotka koskevat PNR-tietojen käyttöä ja käsittelyä. 3. Hallintomenettelylain (Administrative Procedure Act) ja muiden sovellettavien lakien mukaisesti kenellä tahansa on oikeus vedota Yhdysvaltojen liittovaltion tuomioistuimeen ja pyytää sitä tarkistamaan mikä tahansa sisäisen turvallisuuden ministeriön lopullinen viranomaispäätös. Lisäksi kenellä tahansa on oikeus pyytää oikeudellista tarkistusta sovellettavan lainsäädännön ja seuraavien lakien asiaa koskevien säännösten mukaisesti: (a) tiedonvapauslaki (Freedom of Information Act); (b) tietokonepetoksista ja -väärinkäytöksistä annettu laki (Computer Fraud and Abuse Act); (c) sähköisen viestinnän tietosuojalaki (Electronic Communications Privacy Act); ja (d) muut Yhdysvaltojen lainsäädännön sovellettavat säännökset. 4. Erityisesti sisäisen turvallisuuden ministeriö tarjoaa kaikille yksityishenkilöille hallinnollisia keinoja (tällä hetkellä sisäisen turvallisuuden ministeriön ohjelma ”DHS Traveler Redress Inquiry Program” – DHS TRIP) esittää matkustamiseen liittyviä muutoksenhakupyyntöjä mukaan luettuina PNR-tietojen käyttöön liittyvät pyynnöt. DHS TRIP -ohjelma tarjoaa mahdollisuuden hakea muutosta, jos henkilö katsoo, että häntä on viivytetty tai estetty pääsemästä kaupalliselle lennolle, koska hänet on virheellisesti määritelty uhkaksi. Hallintomenettelylain ja Yhdysvaltojen säädöskokoelman 49 osaston 46110 pykälän mukaisesti tällaisella loukatulla henkilöllä on oikeus vedota Yhdysvaltojen liittovaltion tuomioistuimeen ja pyytää sitä tarkistamaan mikä tahansa sisäisen turvallisuuden ministeriön lopullinen viranomaispäätös tällaisessa asiassa. 14 artikla Valvonta 1. Tämän sopimuksen sisältämien yksityisyyden suojatoimien noudattamista tarkastavat ja valvovat itsenäisesti yksityisyyden suojasta vastaavat ministeriöiden virkamiehet, kuten sisäisen turvallisuuden ministeriön yksityisyyden suojasta vastaava päävirkamies (DHS Chief Privacy Officer), joilla on (a) todistetusti itsenäinen asema; (b) tosiasialliset valvonta-, tutkinta-, toiminta- ja tarkastusvaltuudet; ja (c) valtuudet käynnistää tähän sopimukseen liittyvistä lainsäädännön rikkomuksista tarvittaessa menettely syytteeseen panemiseksi tai kurinpitotoimien määräämiseksi. Heidän tehtävänään on erityisesti varmistaa, että sopimuksen noudattamatta jättämistä koskevat valitukset vastaanotetaan ja tutkitaan ja niihin vastataan ja niiden johdosta toteutetaan tarvittavat korjaukset. Tällaisen valituksen voi tehdä kuka tahansa yksityishenkilö kansalaisuudestaan, alkuperämaastaan tai asuinpaikastaan riippumatta. 2. Lisäksi sitä, miten Yhdysvallat soveltaa tätä sopimusta, tarkastaa ja valvoo itsenäisesti yksi tai useampi seuraavista: (a) sisäisen turvallisuuden ministeriön ylitarkastajan virasto (Office of Inspector General); (b) kongressin perustama yleinen tarkastusvirasto (Government Accountability Office); ja (c) Yhdysvaltojen kongressi. Valvonta saattaa johtaa julkisissa raporteissa julkaistaviin havaintoihin ja suosituksiin, julkiseen kuulemiseen ja analyyseihin. III luku Siirtoa koskevat säännöt 15 artikla PNR-tietojen siirtotapa 1. Liikenteenharjoittajien on siirrettävä PNR-tiedot tämän sopimuksen nojalla sisäisen turvallisuuden ministeriölle tarjontamenetelmällä (”push-menetelmä”), jotta kyseiset tiedot olisivat tarkkoja, ajantasaisia ja täydellisiä. 2. Liikenteenharjoittajien on siirrettävä PNR-tiedot sisäisen turvallisuuden ministeriölle suojatuin sähköisin menetelmin noudattaen sisäisen turvallisuuden ministeriön teknisiä vaatimuksia. 3. Liikenteenharjoittajien on siirrettävä PNR-tiedot sisäisen turvallisuuden ministeriölle tämän artiklan 1 ja 2 kohdan mukaisesti ensin 96 tuntia ennen lennon suunniteltua lähtöaikaa ja suoritettava lisäksi joko reaaliaikaisia päivityksiä tai sisäisen turvallisuuden ministeriön määrittämä määrä vakiomuotoisia, aikataulun mukaisia siirtoja. 4. Sopimuspuolet sopivat, että kaikkien liikenteenharjoittajien on joka tapauksessa hankittava tekniset valmiudet tarjontamenetelmän käyttämiseen 24 kuukauden kuluessa tämän sopimuksen voimaantulosta. 5. Sisäisen turvallisuuden ministeriö voi tapauskohtaisesti vaatia liikenteenharjoittajalta PNR-tietoja 3 kohdassa tarkoitettujen säännöllisten siirtojen välissä tai jälkeen, jos se on välttämätöntä. Jos liikenteenharjoittaja on teknisistä syistä estynyt vastaamasta tässä artiklassa tarkoitettuun pyyntöön ripeästi sisäisen turvallisuuden ministeriön määrittelemien normien mukaisesti tai, jos on kyse poikkeustilanteesta, joka edellyttää toimia konkreettisen, kiireellisen ja vakavan uhan vuoksi, sisäisen turvallisuuden ministeriö voi vaatia liikenteenharjoittajaa toimittamaan tiedot muulla tavalla. 16 artikla Tietojen jakaminen Yhdysvaltojen sisällä 1. Sisäisen turvallisuuden ministeriö voi jakaa PNR-tietoja ainoastaan ottaen huolellisesti huomioon seuraavat suojatoimet: (a) tietoja jaetaan ainoastaan 4 artiklan mukaisesti; (b) tietoja annetaan ainoastaan Yhdysvaltojen viranomaisille 4 artiklassa tarkoitettuun käyttöön; (c) vastaanottavat viranomaiset noudattavat PNR-tietojen osalta tässä sopimuksessa tarkoitettuja tai niihin verrattavia suojatoimia; ja (d) PNR-tietoja jaetaan ainoastaan tutkittavina olevien tapausten tueksi ja noudattaen kirjallisia sopimuksia ja Yhdysvaltojen lainsäädäntöä, jotka koskevat tietojen vaihtoa maan viranomaisten välillä. 2. Tämän sopimuksen perusteella saaduista PNR-tiedoista peräisin olevia analyyttisiä tietoja siirrettäessä noudatetaan tämän artiklan 1 kohdassa vahvistettuja suojatoimia. 17 artikla Tietojen edelleensiirto 1. Yhdysvallat voi siirtää PNR-tietoja kolmansien maiden toimivaltaisille viranomaisille ainoastaan tämän sopimuksen mukaisesti ja varmistettuaan, että vastaanottaja aikoo käyttää tietoja näiden ehtojen mukaisesti. 2. Kiireellisiä tilanteita lukuun ottamatta tässä tiedonsiirrossa noudatetaan nimenomaisia sopimuksia, joiden tietosuojaa koskevat määräykset ovat verrattavissa sisäisen turvallisuuden ministeriön PNR-tietoihin tämän sopimuksen mukaisesti soveltamiin määräyksiin. 3. PNR-tietoja jaetaan ainoastaan tutkittavina olevien tapausten tueksi. 4. Kun sisäisen turvallisuuden ministeriö saa tiedon EU:n jäsenvaltion kansalaisen tai siellä asuvan henkilön PNR-tietojen siirtämisestä, asianomaisen jäsenvaltion toimivaltaisille viranomaisille on ilmoitettava asiasta mahdollisimman pian. 5. Tämän sopimuksen perusteella saaduista PNR-tiedoista peräisin olevia analyyttisiä tietoja siirrettäessä on noudatettava tämän artiklan 1–4 kohdassa vahvistettuja suojatoimia. 18 artikla Poliisi- ja lainvalvontayhteistyö sekä oikeudellinen yhteistyö 1. Voimassa olevien lainvalvontaa tai tiedonvaihtoa koskevien, Yhdysvaltojen ja EU:n jonkin jäsenvaltion tai Europolin ja Eurojustin välisten sopimusten tai järjestelyjen mukaisesti sisäisen turvallisuuden ministeriö toimittaa jäsenvaltioiden toimivaltaisille poliisi- tai oikeusviranomaisille tai muille lainvalvontaviranomaisille sekä Europolille ja Eurojustille kunkin toimivaltuuksien rajoissa niin pian kuin käytännössä mahdollista PNR-tiedoista saadut olennaiset ja asianmukaiset analyyttiset tiedot tapauksissa, jotka ovat tutkinnan kohteena, 4 artiklan 1 kohdan b alakohdassa tarkoitetun kansainvälisen rikollisuuden tai terrorismirikoksiin liittyvien toimien tai tekojen estämiseksi, havaitsemiseksi, tutkimiseksi ja niistä syytteeseen panemiseksi Euroopan unionissa. 2. EU:n jäsenvaltion poliisi- tai oikeusviranomaiset, Europol tai Eurojust voivat kukin toimivaltuuksiensa rajoissa pyytää saada tutustua PNR-tietoihin tai niistä saatuihin olennaisiin analyyttisiin tietoihin, kun niitä tarvitaan jossakin tietyssä tapauksessa terrorismirikoksen tai 4 artiklan 1 kohdan b alakohdassa tarkoitetun kansainvälisen rikollisuuden estämiseksi, havaitsemiseksi, tutkimiseksi ja siitä syytteeseen panemiseksi Euroopan unionissa. Sisäisen turvallisuuden ministeriö antaa nämä tiedot tämän artiklan 1 kohdassa tarkoitettujen sopimusten ja järjestelyjen mukaisesti. 3. Tämän artiklan 1 ja 2 kohdan mukaisesti sisäisen turvallisuuden ministeriö jakaa PNR-tietoja ainoastaan ottaen huolellisesti huomioon seuraavat suojatoimet: (a) tietoja jaetaan ainoastaan 4 artiklan mukaisesti; (b) tietoja annetaan ainoastaan 4 artiklassa tarkoitettuun käyttöön; ja (c) vastaanottavat viranomaiset noudattavat PNR-tietojen osalta tässä sopimuksessa tarkoitettuja tai niihin verrattavia suojatoimia. 4. Tämän sopimuksen perusteella saaduista PNR-tiedoista peräisin olevia analyyttisiä tietoja siirrettäessä noudatetaan tämän artiklan 1–3 kohdassa vahvistettuja suojatoimia. IV luku Täytäntöönpano- ja loppumääräykset 19 artikla Tietosuojan riittävyys Tämä sopimus ja sen täytäntöönpano huomioon ottaen sisäisen turvallisuuden ministeriön katsotaan tarjoavan EU:n asiaa koskevassa tietosuojalainsäädännössä edellytetyn riittävän tietosuojan PNR-tietojen käsittelyssä ja käytössä. Tässä yhteydessä liikenteenharjoittajien, jotka ovat antaneet PNR-tietoja sisäisen turvallisuuden ministeriölle tämän sopimuksen mukaisesti, katsotaan noudattaneen sovellettavia EU:n säännöksiä, jotka koskevat tällaisten tietojen siirtoa EU:sta Yhdysvaltoihin. 20 artikla Vastavuoroisuus 1. Sopimuspuolet kannustavat oikeudenkäyttöalueellaan liikenteenharjoittajia aktiivisesti yhteistyöhön toisen sopimuspuolen oikeudenkäyttöalueella käytössä olevien tai käyttöön otettavien PNR-järjestelmien kanssa tämän sopimuksen mukaisesti. 2. Jos ja kun EU perustaa PNR-järjestelmän, sillä saattaa olla merkittävä vaikutus tämän sopimuksen mukaisiin sopimuspuolten velvoitteisiin, minkä vuoksi sopimuspuolet kuulevat toisiaan määritelläkseen, onko tätä sopimusta tarvetta mukauttaa täysimääräisen vastavuoroisuuden varmistamiseksi. Näissä kuulemisissa selvitetään erityisesti, sovelletaanko tulevassa EU:n PNR-järjestelmässä väljempiä tietosuojanormeja kuin tässä sopimuksessa on määrätty, jolloin tätä sopimusta olisi mahdollisesti mukautettava. 21 artikla Täytäntöönpano ja poikkeamattomuus 1. Tällä sopimuksella ei luoda tai myönnetä Yhdysvaltojen lain nojalla millekään yksityiselle tai julkiselle henkilölle tai yhteisölle minkäänlaisia oikeuksia tai etuja. Kukin sopimuspuoli varmistaa, että tämän sopimuksen määräyksiä sovelletaan asianmukaisesti. 2. Mikään tässä sopimuksessa ei rajoita Yhdysvaltojen ja jäsenvaltioiden olemassa olevia velvoitteita, jotka johtuvat muun muassa keskinäisestä oikeusavusta Euroopan unionin ja Yhdysvaltojen välillä 25 päivänä kesäkuuta 2003 tehdystä sopimuksesta ja Yhdysvaltojen ja jäsenvaltioiden asiaankuuluvista kahdenvälisistä keskinäistä oikeusapua koskevista sopimuksista. 22 artikla Sopimuspuolten sisäisen lainsäädännön muutoksista ilmoittaminen Sopimuspuolet tiedottavat toisilleen sellaisen lainsäädännön antamisesta, joka vaikuttaa merkittävästi tämän sopimuksen täytäntöönpanoon. 23 artikla Tarkastelu ja arviointi 1. Sopimuspuolet tarkastelevat yhdessä tämän sopimuksen täytäntöönpanoa vuoden kuluttua sen voimaantulosta ja sen jälkeen säännöllisesti yhdessä sovitulla tavalla. Lisäksi sopimuspuolet arvioivat sopimusta yhdessä neljän vuoden kuluttua sen voimaantulosta. 2. Sopimuspuolet sopivat etukäteen yhteisen tarkastelun menetelmistä ja ehdoista ja ilmoittavat toisilleen ryhmänsä kokoonpanon. Euroopan unionia edustaa tarkastelussa Euroopan komissio ja Yhdysvaltoja sisäisen turvallisuuden ministeriö. Ryhmiin voi kuulua asiantuntijoita, jotka ovat erikoistuneet tietosuojaan ja lainvalvontaan. Yhteisen tarkastelun osallistujista on oltava asianmukaiset turvallisuusselvitykset, ja heidän on pidettävä keskustelut luottamuksellisina, jollei sovellettavasta lainsäädännöstä muuta johdu. Tarkastelua varten sisäisen turvallisuuden ministeriö huolehtii asianmukaisesta pääsystä tarvittaviin asiakirjoihin ja järjestelmiin sekä yhteyksistä asianomaiseen henkilöstöön. 3. Yhteisen tarkastelun jälkeen Euroopan komissio esittää kertomuksen Euroopan parlamentille ja Euroopan unionin neuvostolle. Yhdysvalloilla on mahdollisuus esittää kirjallisia huomautuksia, jotka liitetään kertomukseen. 24 artikla Riitojenratkaisu ja sopimuksen soveltamisen keskeyttäminen 1. Tämän sopimuksen soveltamista koskevat riidat ja kaikki niihin liittyvät kysymykset johtavat sopimuspuolten neuvotteluun, jossa pyritään löytämään molemminpuolisesti hyväksyttävä ratkaisu, ja kummallekin sopimuspuolelle tarjotaan kohtuullinen määräaika vaatimusten noudattamiseen. 2. Jos kuulemiset eivät johda riidan ratkaisemiseen, kumpi tahansa sopimuspuoli voi keskeyttää tämän sopimuksen soveltamisen ilmoittamalla siitä kirjallisesti diplomaattiteitse; keskeyttäminen tulee voimaan 90 päivän kuluttua ilmoituksen vastaanottamisesta, elleivät sopimuspuolet sovi muusta päivästä. 3. Sopimuksen soveltamisen keskeyttämisestä huolimatta kaikkia sisäisen turvallisuuden ministeriön tämän sopimuksen nojalla ennen sen soveltamisen keskeyttämistä saamia PNR-tietoja on edelleen käsiteltävä ja käytettävä tähän sopimukseen sisältyviä suojatoimia noudattaen. 25 artikla Voimassaolon päättyminen 1. Kumpi tahansa sopimuspuoli voi milloin tahansa päättää tämän sopimuksen voimassaolon ilmoittamalla asiasta kirjallisesti diplomaattiteitse. 2. Sopimuksen voimassaolo päättyy 120 päivän kuluttua ilmoituksen päivämäärästä, elleivät sopimuspuolet sovi muusta päivästä. 3. Ennen mahdollista sopimuksen voimassaolon päättämistä sopimuspuolet kuulevat toisiaan siten, että niille jää riittävästi aikaa päästä molempia tyydyttävään ratkaisuun. 4. Sopimuksen voimassaolon päättymisestä huolimatta kaikkia sisäisen turvallisuuden ministeriön tämän sopimuksen nojalla ennen sen voimassaolon päättymistä saamia PNR-tietoja on edelleen käsiteltävä ja käytettävä tähän sopimukseen sisältyviä suojatoimia noudattaen. 26 artikla Kesto 1. Jollei 25 artiklasta muuta johdu, sopimus on voimassa seitsemän vuotta sen voimaantulosta. 2. Edellä 1 kohdassa määritetyn ajan tai tämän kohdan mukaisen uuden voimassaolojakson päätyttyä sopimus uusitaan seitsemäksi vuodeksi, jollei jompikumpi sopimuspuoli ilmoita toiselle sopimuspuolelle aikomuksestaan olla uusimatta sopimusta; ilmoitus on tehtävä kirjallisesti diplomaattiteitse vähintään kaksitoista kuukautta etukäteen. 3. Sopimuksen voimassaolon päättymisestä huolimatta kaikkia sisäisen turvallisuuden ministeriön tämän sopimuksen nojalla saamia PNR-tietoja on edelleen käsiteltävä ja käytettävä tähän sopimukseen sisältyviä suojatoimia noudattaen. Samoin kaikkia PNR-tietoja, jotka sisäisen turvallisuuden ministeriö on saanut Brysselissä 23 päivänä ja Washingtonissa 26 päivänä heinäkuuta 2007 allekirjoitetun, lentoyhtiöiden PNR- eli matkustajarekisteritietojen käsittelemistä ja siirtämistä Yhdysvaltojen turvallisuusministeriölle (DHS) koskevan Euroopan unionin ja Amerikan yhdysvaltojen välisen sopimuksen nojalla, on edelleen käsiteltävä ja käytettävä kyseiseen sopimukseen sisältyviä suojatoimia noudattaen. 27 artikla Loppumääräykset 1. Tämä sopimus tulee voimaan sitä päivää seuraavan kuukauden ensimmäisenä päivänä, jona sopimuspuolet ovat ilmoittaneet toisilleen asiaa koskevien sisäisten menettelyjensä päätökseen saamisesta. 2. Tämä sopimus korvaa voimaantulopäivästään alkaen heinäkuun 23 ja 26 päivänä 2007 allekirjoitetun sopimuksen. 3. Sopimusta sovelletaan Tanskan, Yhdistyneen kuningaskunnan tai Irlannin alueella ainoastaan, jos Euroopan komissio ilmoittaa Yhdysvalloille kirjallisesti, että Tanska, Yhdistynyt kuningaskunta tai Irlanti haluaa sitoutua sopimukseen. 4. Jos Euroopan komissio ilmoittaa Yhdysvalloille ennen sopimuksen voimaantuloa, että sitä sovelletaan Tanskan, Yhdistyneen kuningaskunnan tai Irlannin alueeseen, sopimusta sovelletaan kyseisen valtion alueeseen samasta päivästä kuin muihin EU:n jäsenvaltioihin, joita sopimus sitoo. 5. Jos Euroopan komissio ilmoittaa Yhdysvalloille sopimuksen voimaantulon jälkeen, että sitä sovelletaan Tanskan, Yhdistyneen kuningaskunnan tai Irlannin alueeseen, sopimusta sovelletaan kyseisen valtion alueeseen sitä päivää seuraavasta päivästä, jona Yhdysvallat vastaanotti ilmoituksen. Tehty …ssa/ssä … päivänä …..kuuta 2011 kahtena alkuperäiskappaleena. EU:n lainsäädännön mukaisesti EU laatii tämän sopimuksen myös bulgarian, espanjan, hollannin, italian, kreikan, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielillä. LIITE PNR-tiedot 1. PNR-tiedoston kirjauskoodi 2. Lipun varauspäivä/kirjoituspäivä 3. Suunniteltu (suunnitellut) matkustuspäivä(t) 4. Nimi (nimet) 5. Käytettävissä olevat kanta-asiakasohjelmaa ja etuja koskevat tiedot (vapaaliput, matkustusluokan korotus jne.) 6. Muut PNR-tiedoissa olevat nimet, myös PNR-tiedoissa olevien matkustajien määrä 7. Kaikki käytettävissä olevat yhteystiedot (mukaan lukien tietojen lähde) 8. Kaikki käytettävissä olevat maksu- tai laskutustiedot (lukuun ottamatta muita luottokorttiin tai tiliin liittyviä maksutapahtumatietoja, joilla ei ole yhteyttä matkaa koskevaan maksutapahtumaan) 9. Matkareitti tiettyjen PNR-tietojen osalta 10. Matkatoimisto/matkatoimistovirkailija 11. Yhteistunnusten käyttöä koskevat tiedot 12. Ositetut tai jaetut tiedot 13. Matkustajan matkustustilanne (mukaan lukien vahvistukset ja lähtöselvitystilanne) 14. Lipputiedot, mukaan lukien lipun numero, yksisuuntainen lippu ja sähköisten lippujen hinnan ilmoittaminen 15. Kaikki matkatavaratiedot 16. Paikkatiedot, mukaan lukien paikan numero 17. Yleiset merkinnät, mukaan lukien OSI-, SSI- ja SSR-tiedot 18. Kerätyt APIS-järjestelmän (Advance Passenger Information System) tiedot 19. Kaikki aiemmat muutokset 1–18 kohdassa lueteltuihin PNR-tietoihin LIITE II Euroopan unionin julistus matkustajarekisteritietojen käytöstä ja siirtämisestä Yhdysvaltojen sisäisen turvallisuuden ministeriölle tehdyn sopimuksen, jäljempänä ’sopimus’, 17 ja 23 artiklaan liittyvistä velvoitteistaan 1. Euroopan unioni pyrkii saamaan sopimuksen 23 artiklassa tarkoitetun yhteisen tarkastelu- ja arviointimenettelyn yhteydessä Yhdysvalloilta tietoa mahdollisesta tietojen vaihdosta, joka koskee sopimuksen 17 artiklan mukaista Euroopan unionin kansalaisten ja asukkaiden PNR-tietojen siirtoa kolmansien maiden viranomaisille, sanotun kuitenkaan rajoittamatta muita asioita, joita saman menettelyn yhteydessä saatetaan ottaa esiin. 2. Euroopan unioni pyytää sopimuksen 23 artiklassa tarkoitetun tarkastelu- ja arviointimenettelyn yhteydessä Yhdysvalloilta kaikki tarvittavat tiedot niiden ehtojen soveltamisesta, jotka koskevat kyseisiä 17 artiklan mukaisia siirtoja. 3. Euroopan unioni kiinnittää sopimuksen 23 artiklassa tarkoitetun tarkastelu- ja arviointimenettelyn yhteydessä erityistä huomiota kaikkien 17 artiklan 2 kohdan soveltamista koskevien suojatoimien noudattamiseen varmistaakseen, että kyseisiä tietoja vastaanottavat kolmannet maat ovat luvanneet tarjota PNR-tiedoille samantasoisen tietosuojan kuin Yhdysvaltojen sisäisen turvallisuuden ministeriö tämän sopimuksen nojalla. [1] EUVL L 204, 4.8.2007, s. 16. [2] P7_TA-(2010)0144, 5.5.2010. [3] KOM(2010) 492.